“O‘zbekiston Respublikasida trenerlik faoliyati to‘g‘risidagi nizomni tasdiqlash to‘g‘risida”gi buyruqqa o‘zgartirishlar kiritish haqida

O‘zbekiston Respublikasi Vazirlar Mahkamasining 2022-yil 25-fevraldagi 88-son “Faoliyatni boshlash yoki tugatish uchun vakolatli organni xabardor qilish tartibi to‘g‘risidagi yagona nizomni tasdiqlash haqida”gi qaroriga muvofiq buyuraman:
 1. O‘zbekiston Respublikasi madaniyat va sport ishlari vazirining 2011-yil 9-iyundagi 484-son “O‘zbekiston Respublikasida trenerlik faoliyati to‘g‘risidagi nizomni tasdiqlash to‘g‘risida”gi buyrug‘iga (ro‘yxat raqami 2247, 2011-yil 22-iyul) (O‘zbekiston Respublikasi qonun hujjatlari to‘plami, 2011-y., 30-son, 318-modda) ilovaga muvofiq o‘zgartirishlar kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. Buyruq muqaddimasi quyidagi tahrirda bayon etilsin:
 “O‘zbekiston Respublikasining “Jismoniy tarbiya va sport to‘g‘risida”gi Qonuniga muvofiq buyuraman:”.
 2. Nizomda:
 a) muqaddima quyidagi tahrirda bayon etilsin:
 “Ushbu Nizom O‘zbekiston Respublikasining “Jismoniy tarbiya va sport to‘g‘risida”gi Qonuni va Vazirlar Mahkamasining 2010-yil 23-sentabrdagi 211-son “Sport maktablari faoliyatini hamda sport maktablari trenerlari va mutaxassislari mehnatini moddiy rag‘batlantirish tizimini yanada takomillashtirish to‘g‘risida”gi qaroriga muvofiq O‘zbekiston Respublikasida trenerlik, trener-o‘qituvchilik va trener-instruktorlik faoliyatini (bundan buyon matnda trenerlik faoliyati deb yuritiladi) amalga oshirish tartibi va yo‘nalishlarini belgilaydi.”;
 b) 2-bandning beshinchi xatboshisi quyidagi tahrirda bayon etilsin:
 “trener — trenerlik faoliyati bo‘yicha malaka oshirganlik haqidagi sertifikatga ega bo‘lgan yoki ta’lim muassasalarining sport faoliyati (faoliyat turlari bo‘yicha) hamda jismoniy tarbiya va sport sohasidagi ta’lim yo‘nalishini bitirgan (bunda bitiruvchi tegishli sport turi bo‘yicha trener lavozimiga ishga qabul qilinganiga uch yildan oshmagan bo‘lishi lozim), shuningdek, o‘quv-mashq, ommaviy jismoniy tarbiya tadbirlarini, sport natijalariga erishish uchun bellashuv faoliyatiga rahbarlikni amalga oshiruvchi jismoniy shaxs;”;
 v) 3-bandning ikkinchi xatboshisidagi “attestatsiyadan o‘tmagan” degan so‘zlar “malaka oshirganlik haqidagi sertifikatga ega bo‘lmagan” degan so‘zlar bilan almashtirilsin;
 g) 13 va 23-bandlardagi “Madaniyat va sport ishlari vazirligi” degan so‘zlar “Sportni rivojlantirish vazirligi” degan so‘zlar bilan almashtirilsin;
 d) 15-bandda:
 ikkinchi xatboshidagi “kasb-hunar” degan so‘zlar “professional ta’lim” degan so‘zlar bilan almashtirilsin;
 oltinchi xatboshidagi “attestatsiyadan o‘tgan” degan so‘zlar “malaka oshirganlik haqidagi sertifikatga ega bo‘lgan” degan so‘zlar bilan almashtirilsin;
 e) 19-bandning to‘rtinchi xatboshisidagi “attestatsiyadan o‘tgan” degan so‘zlar “malaka oshirganlik haqidagi sertifikatga ega bo‘lgan” degan so‘zlar bilan almashtirilsin;
 j) 21-bandning ikkinchi xatboshisidagi “attestatsiyadan o‘tish” degan so‘zlar “malaka oshirganlik haqidagi sertifikatga ega bo‘lish” degan so‘zlar bilan almashtirilsin;
 z) 28-band quyidagi tahrirda bayon etilsin:
 “28. Qonunchilik hujjatlarida belgilangan tartibda malaka oshirganlik haqidagi sertifikatga ega bo‘lgan shaxslarning hisobini yuritish O‘zbekiston Respublikasi Sportni rivojlantirish vazirligi huzuridagi Jismoniy tarbiya va sport bo‘yicha mutaxassislarni qayta tayyorlash va malakasini oshirish instituti tomonidan amalga oshiriladi.”.